RIALACHÁN CUR CHUN FEIDHME (AE) 2022/741 ÓN gCOIMISIÚN

an 13 Bealtaine 2022

maidir le clár rialaithe comhordaithe ilbhliantúil Aontais le haghaidh 2023, 2024 agus 2025 d’fhonn a áirithiú go gcomhlíonfar uasteorainneacha iarmhar lotnaidicídí agus chun neamhchosaint tomhaltóirí ar iarmhair lotnaidicídí i mbia agus ar bhia de bhunadh plandaí agus ainmhíoch a mheas agus lena n-aisghairtear Rialachán Cur Chun Feidhme (AE) 2021/601

(Téacs atá ábhartha maidir le LEE)

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (CE) Uimh. 396/2005 ó Pharlaimint na hEorpa agus ón gComhairle an 23 Feabhra 2005 maidir le huasteorainneacha iarmhair lotnaidicídí i mbia agus i mbeatha de bhunadh plandaí nó ainmhíoch agus lena leasaítear Treoir 91/414/CEE ón gComhairle (1), agus go háirithe Airteagal 29(2) de,

De bharr an mhéid seo a leanas:

(1) Le Rialachán (CE) Uimh. 1213/2008 ón gCoimisiún (2) bunaíodh céadchlár rialaithe comhordaithe ilbhliantúil Comhphobail, lenar cumhdaíodh na blianta 2009, 2010 agus 2011. Leanadh leis an gclár sin faoi rialacháin as a chéile, arb é Rialachán Cur Chun Feidhme (AE) 2021/601 ón gCoimisiún an ceann is déanaí díobh (3).

(2) Is idir tríocha agus daichead táirge a bhíonn i mbunús aiste bia an phobail san Aontas Eorpach. Ós rud é go mbíonn athruithe suntasacha le sonrú ar úsáidí lotnaidicídí i gcaitheamh tréimhse 3 bliana, is gá faireachán a dhéanamh ar lotnaidicídí sna táirgí sin i gcaitheamh sraith timthriallta 3 bliana chun gur féidir measúnú a dhéanamh ar neamhchosaint na dtomhaltóirí agus cur i bhfeidhm reachtaíocht an Aontais.

(3) Chuir an tÚdarás Eorpach um Shábháilteacht Bia (‘an tÚdarás) tuarascáil eolaíoch isteach maidir leis an measúnú ar dhearadh an chláir um monatóireacht lotnaidicídí (4). Thángthas ar an gconclúid sa tuarascáil sin go bhféadfaí ráta sáraithe uasteorann iarmhar os cionn 1 % a mheas le corrlach earráide 0,75 % trí 683 aonad shamplacha a roghnú i gcás íosmhéid 32 tháirge éagsúla. Ba cheart bailiú na samplaí sin a chionroinnt idir na Ballstáit i ndáil leis an líon daonra, le híosmhéid 12 shampla in aghaidh an táirge agus in aghaidh na bliana.

(4) Cuireadh torthaí anailísí ó chláir rialaithe oifigiúla an Aontais roimhe sin san áireamh chun a áirithiú go mbeidh an raon lotnaidicídí a chumhdaítear leis an gclár rialaithe ionadaíoch ar na lotnaidicídí a bheidh in úsáid.

(5) Foilsítear treoir maidir le nósanna imeachta anailíseacha um rialú cáilíochta agus bailíochtú i gcomhair iarmhair lotnaidicídí i mbia agus i mbeatha a anailísiú ar shuíomh gréasáin an Choimisiúin (5).

(6) I gcás ina n-áirítear substaintí gníomhacha eile, meitibilítí agus/nó táirgí dianscaoilte nó imoibriúcháin sa sainmhíniú ar iarmhar i gcás lotnaidicíde, ba cheart na comhdhúile sin a thuairisciú ar leithligh a mhéid a thomhaistear ar bhonn indibhidiúil iad (6).

(7) Chomhaontaigh na Ballstáit, an Coimisiún agus an tÚdarás bearta cur chun feidhme chun torthaí anailíse ar iarmhair lotnaidicídí a chur isteach amhail leagan 2 den Tuairisc Chaighdeánach ar Shamplaí agus an Treoirlíne maidir le Faireachán ar Cheimiceáin a Thuairisciú, a bhaineann le faisnéis á cur isteach ag na Ballstáit.

(8) Maidir leis na nósanna imeachta samplála, is í Treoir 2002/63/CE ón gCoimisiún (7), ina n-ionchorpraítear modhanna samplála agus nósanna imeachta arna moladh ag an gCoimisiún Codex Alimentarius ar cheart feidhm a bheith aici

(9) Is gá measúnú a dhéanamh an bhfuil uasteorainneacha iarmhar á gcomhlíonadh maidir le bia do naíonáin agus leanaí óga dá bhforáiltear in Airteagal 4 de Rialachán Tarmligthe (AE) 2016/127 ón gCoimisiún (8), in Airteagal 3 de Rialachán Tarmligthe (AE) 2016/128 ón gCoimisiún (9) agus in Airteagal 7 de Threoir 2016/125/CE ón gCoimisiún (10), agus gan ach na sainmhínithe ar iarmhair a leagtar amach i Rialachán (CE) Uimh. 396/2005 á gcur san áireamh.

(10) Maidir le modhanna d’iarmhair aonair, ba cheart do na Ballstáit a bheith in ann a n-oibleagáidí anailíse a chomhlíonadh trí dhul i muinín saotharlann oifigiúil a bhfuil na modhanna riachtanacha bailíochtaithe acu cheana féin.

(11) Ba cheart, faoin 31 Lúnasa gach bliain, go ndéanfadh na Ballstáit an fhaisnéis a bhaineann leis an mbliain féilire roimhe sin a chur isteach.

(12) D’fhonn aon mhearbhall a sheachaint, ag éirí as forluí idir cláir ilbhliantúla as a chéile, ba cheart Rialachán Cur Chun Feidhme (AE) 2021/585 a aisghairm. Mar sin féin, ba cheart feidhm a bheith ag an Rialachán sin i gcónaí i gcás samplaí a tástáladh in 2022.

(13) Tá na bearta dá bhforáiltear sa Rialachán seo i gcomhréir leis an tuairim ón mBuanchoiste um Plandaí, Ainmhithe, Bia agus Beatha,

TAR ÉIS AN RIALACHÁN SEO A GHLACADH:

Airteagal 1 I rith na mblianta 2023, 2024 agus 2025, glacfaidh na Ballstáit (11) samplaí i gcás na dteaglamaí lotnaidicídí/táirgí, arna leagan amach in Iarscríbhinn I, agus déanfaidh siad anailís orthu. An líon samplaí de gach táirge a thógfar agus a ndéanfar anailís air, déanfar sin de réir mar a leagtar amach in Iarscríbhinn II.

Airteagal 2 1. Is go randamach a roghnófar an bhaisc a bheidh le sampláil. Beidh an nós imeachta samplála, lena n-áirítear an líon aonad, i gcomhlíonadh Threoir 2002/63/CE. 2. Déanfar anailís ar gach sampla, lena n-áirítear samplaí de bhianna do naíonáin agus do leanaí óga agus táirgí de thionscnamh na feirmeoireachta orgánaí, le haghaidh na lotnaidicídí dá dtagraítear in Iarscríbhinn I a ghabhann leis an Rialachán seo i gcomhréir leis na sainmhínithe ar iarmhair arna leagan amach i Rialachán (CE) Uimh. 396/2005. 3. Maidir le bianna a bheartaítear a sholáthar do naíonáin agus leanaí óga, déanfar meastóireacht ar na samplaí maidir leis na táirgí amhail a bheartaítear iad a chaitheamh nó mar bhianna athdhéanta i gcomhréir le treoracha na monaróirí, agus na huasteorainneacha iarmhar lotnaidicídí a leagtar amach i dTreoir 2006/125/CE agus i Rialacháin Tharmligthe (AE) 2016/127 agus (AE) 2016/128 á gcur san áireamh. I gcás inar féidir bianna den sórt sin a chaitheamh mar bhia arna dhíol agus mar bhia athdhéanta araon, is ar an táirge arna dhíol a dhéanfar na torthaí a thuairisciú.

Airteagal 3 Cuirfidh na Ballstáit torthaí na hanailíse ar na samplaí a tástáladh in 2023, 2024 agus 2025 isteach faoin 31 Lúnasa 2024, 2025 agus 2026 faoi seach san fhormáid tuairiscithe leictreonach arna leagan amach ag an Údarás.. I gcás ina n-áirítear níos mó ná comhdhúil amháin (substaint ghníomhach agus/nó meitibilít nó táirge dianscaoilte nó imoibriúcháin) sa sainmhíniú ar iarmhar i gcás lotnaidicíde, tuairisceoidh na Ballstáit torthaí na hanailíse i gcomhréir leis an sainmhíniú ar iomlán an iarmhair. Déanfar torthaí na n-anailítí uile ar cuid den sainmhíniú ar iarmhar iad a chur isteach ar leithligh, a mhéid a dhéantar iad a thomhas ar bhonn aonair.

Airteagal 4 Aisghairtear Rialachán Cur Chun Feidhme (AE) 2021/601. A mhéid a bhaineann le samplaí a tástáladh in 2022, áfach, leanfaidh sé d’fheidhm a bheith aige go dtí an 1 Meán Fómhair 2023.

Airteagal 5 Tiocfaidh an Rialachán seo i bhfeidhm an 1 Eanáir 2023.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh sa Bhruiséil, 13 Bealtaine 2022. Thar ceann an Choimisiúin An tUachtarán Ursula VON DER LEYEN

(1) IO L 70, 16.3.2005, lch. 1.

(2) Rialachán (CE) Uimh. 1213/2008 ón gCoimisiún an 5 Nollaig 2008 maidir le clár rialaithe comhordaithe ilbhliantúil Comhphobail le haghaidh 2009, 2010 agus 2011 chun a áirithiú go gcomhlíonfar uasteorainneacha iarmhar lotnaidicídí agus chun neamhchosaint tomhaltóirí ar iarmhair lotnaidicídí i mbia agus ar bhia de bhunadh plandaí agus ainmhíoch a mheas (IO L 328, 6.12.2008, lch. 9).

(3) Rialachán Cur Chun Feidhme (AE) 2021/601 ón gCoimisiún an 13 Aibreán 2021 maidir le clár rialaithe comhordaithe ilbhliantúil Aontais le haghaidh 2022, 2023 agus 2024 d’fhonn a áirithiú go gcomhlíonfar uasteorainneacha iarmhar lotnaidicídí agus chun neamhchosaint tomhaltóirí ar iarmhair lotnaidicídí i mbia agus ar bhia de bhunadh plandaí agus ainmhíoch a mheas (IO L 127, 14.4.2021, lch. 29).

(4) An tÚdarás Eorpach um Shábháilteacht Bia; clár um monatóireacht lotnaidicídí: measúnú ar dhearadh: Iris EFSA 2015;13(2):4005.

(5) Doiciméad SANTE/11312/2021.

(6) SANCO/12574/2014, Doiciméad Oibre maidir le teorainneacha cainníochtaithe (LOQanna) a achoimriú i gcás sainmhínithe ar iarmhair choimpléascacha.

(7) Treoir 2002/63/CE ón gCoimisiún an 11 Iúil 2002 lena mbunaítear modhanna samplála Comhphobail chun iarmhair lotnaidicídí i mbia agus i mbeatha de bhunadh plandaí agus de bhunadh ainmhíoch, nó ar bhia agus ar bheatha den sórt sin, a rialú go hoifigiúil agus lena n-aisghairtear Treoir 79/700/CEE (IO L 187, 16.7.2002, lch. 30).

(8) Rialachán Tarmligthe (AE) 2016/127 ón gCoimisiún an 25 Meán Fómhair 2015 lena bhforlíontar Rialachán (AE) Uimh. 609/2013 ó Pharlaimint na hEorpa agus ón gComhairle maidir leis na ceanglais shonracha chomhdhéanaimh agus faisnéise le haghaidh bainne foirmle do naíonáin agus bainne foirmle leantach agus maidir leis na ceanglais um fhaisnéis a bhaineann le beathú naíonán agus leanaí (IO L 25, 2.2.2016, lch. 1).

(9) Rialachán Tarmligthe (AE) 2016/128 ón gCoimisiún an 25 Meán Fómhair 2015 lena bhforlíontar Rialachán (AE) Uimh. 609/2013 ó Pharlaimint na hEorpa agus ón gComhairle a mhéid a bhaineann le ceanglais shonracha i ndáil le comhdhéanamh agus faisnéis le haghaidh bia chun críocha speisialta míochaine (IO L 25, 2.2.2016, lch. 30).

(10) Treoir 2006/125/CE ón gCoimisiún an 5 Nollaig 2006 maidir le bianna gránachbhunaithe próiseáilte agus bianna do naíonáin agus do leanaí óga (IO L 339, 6.12.2006, lch. 16).

(11) De bhun Airteagal 5(4) agus Roinn 24 d’Iarscríbhinn 2 a ghabhann leis an bPrótacal maidir le hÉirinn/Tuaisceart Éireann, ar cuid dhílis í den Chomhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach, tá feidhm ag an Rialachán seo maidir leis an Ríocht Aontaithe agus sa Ríocht Aontaithe i ndáil le Tuaisceart Éireann agus léitear tagairtí do Bhallstáit mar thagairtí a fholaíonn an Ríocht Aontaithe i ndáil le Tuaisceart Éireann a fhad a bheidh an Prótacal sin i bhfeidhm.